## MUNICIPIUL CRAIOVA

## PRIMARIA MUNICIPIULUI CRAIOVA

#

#

### PROIECT -

###

###

#  **HotĂrâreA NR.\_\_\_\_**

 Consiliul Local al Municipiului Craiova, întrunit în şedinţa ordinară din data de \_\_\_\_\_\_\_\_\_\_\_\_\_;

 Având în vedere raportul nr. \_\_\_\_\_\_\_\_\_\_\_\_\_\_\_\_ întocmit de Direcţia Impozite şi Taxe prin care se propune aprobarea impozitelor şi taxelor locale pentru anul 2016;

 În conformitate cu prevederile Legii nr.227/2015 privind Codul fiscal, Legii nr. 207/2015 privind Codul de procedură fiscală.

 Având în vedere prevederile Legii nr. 351/2001 privind Planul de Amenajare a teritoriului naţional şi Hotărârii Consililului Local al Municipiului Craiova nr.35/2013.

Având în vedere prevederile Ordonanţei de Urgenţă a Guvernului nr.18/2009 privind creşterea performanţei energetice a blocurilor de locuinţe, cu modificările şi completările ulterioare.

În conformitate cu prevederile art.30 din Legea nr.273/2006 privind finanţele publice locale, cu modificările şi completările ulterioare.

În temeiul art. 36 alin.(2) lit. b coroborat cu alin.(4) lit. c, art. 45, alin.(2), lit. c, art.61 alin.2 şi art.115, alin.1, lit.b, din Legea nr.215/2001, republicată, privind administraţia publică locală.

**HOTĂRĂŞTE:**

**Capitolul I Impozite şi taxe locale**

Pentru anul 2016, se stabilesc impozitele şi taxele locale, după cum urmează:

**Art.1** Nivelurile stabilite în sumă fixă sunt prevăzute în **Anexa nr.1** la prezenta hotărâre.

**Art.2** Cota impozitului pe clădiri pentru clădirile rezidenţiale şi clădirile anexă aflate în proprietatea persoanelor fizice se stabileşte la 0,08% asupra valorii impozabile a clădirii calculată conform art 457 din Legea nr.227/2015 privind Codul fiscal.

**Art.3** Cota impozitului pe clădiri pentru clădirile nerezidenţiale, aflate în proprietatea persoanelor fizice, se stabileşte la 0.2 % asupra valorii clădirii calculată conform art. 458 din Legea nr.227/2015 privind Codul fiscal.

**Art.4** Pentru clădirile nerezidenţiale aparţinând persoanelor fizice,a căror valoare nu a fost actualizată în ultimii 5 ani, anteriori anului de referinţă, impozitul pe clădiri se calculează prin aplicarea cotei de 2% asupra valorii impozabile calculate conform art 457 din Legea nr.227/2015 privind Codul fiscal.

**Art.5** Cota impozitului pe clădiri pentru clădirile nerezidenţiale utilizate în activităţi din domeniul agricol, aflate în proprietatea persoanelor fizice, se stabileşte la 0,4% asupra valorii impozabile a clădirii.

**Art.6** Cota impozitului/taxei pe clădiri pentru clădirile rezidenţiale, aflate în proprietatea persoanelor juridice, se stabileşte la 0,2% asupra valorii impozabile a clădirii stabilite conform art. 460 alin. 5 din Legea nr.227/2015 privind Codul fiscal

**Art.7.**Cota impozitului/taxei pe clădiri pentru clădirile nerezidenţiale, aflate în proprietatea persoanelor juridice, se stabileşte la 1,3% asupra valorii impozabile a clădirii stabilite conform art. 460 alin.(5) din Legea nr.227/2015 privind Codul fiscal.

**Art.8** Cota impozitului/taxei pe clădiri pentru clădirile nerezidenţiale utilizate în activităţi din domeniul agricol, aflate în proprietatea persoanelor juridice, se stabileşte la 0,4% asupra valorii impozabile a clădirii.

**Art.9** Pentru clădirile deţinute sau utilizate de către persoanele juridice,a căror valoare nu a fost actualizată în ultimii 3 ani, anteriori anului de referinţă, impozitul/taxa pe clădiri se calculează prin aplicarea cotei de 5% asupra valorii impozabile.

**Art.10** Pentru anul 2016, impozitele/taxele calculate prin aplicarea cotelor de impozitare, se ajustează cu cote adiţionale în conformitate cu art.489 alin.(2) din Legea nr.227/2015 privind Codul fiscal, astfel:

a) în cazul persoanelor juridice, impozitul/taxa pentru clădirile rezidenţiale a căror valoare a fost actualizată în ultimii 3 ani faţă de anul de referinţă, se ajustează prin aplicarea cotei de 50%;

b) în cazul persoanelor juridice, impozitul/taxa pentru clădirile nerezidenţiale a căror valoare a fost actualizată în ultimii 3 ani faţă de anul de referinţă, se ajustează prin aplicarea cotei adiţionale de 33%;

c) în cazul persoanelor juridice, impozitul/taxa pentru clădirile rezidenţiale sau nerezidenţiale a căror valoare impozabilă nu a fost actualizată în ultimii 3 ani anteriori anului de referinţă, se ajustează prin aplicarea cotei adiţionale de 50%;

d) impozitul pe mijloacele de transport prevăzute la art.470 alin.(2) din Legea nr.227/2015 privind Codul fiscal se ajustează prin aplicarea cotei adiţionale de 13%.

**Art.11** Pentru plata cu anticipaţie a impozitului pe clădiri, datorat pentru întregul an de către contribuabili, până la data de 31 martie a 2016, se acordă o bonificaţie de 10%.

**Art.12** Pentru plata cu anticipaţie a impozitului pe teren, datorat pentru întregul an de către contribuabili, până la data de 31 martie a 2016, se acordă o bonificaţie de 10%.

**Art.13** Pentru plata cu anticipaţie a impozitului pe mijloacele de transport, datorat pentru întregul an de către contribuabili, până la data de 31 martie a 2016, se acordă o bonificaţie de 10%.

**Art. 14** În cazul mijloacelor de transport hibride, impozitul se reduce cu 95%.

**Art.15** Taxa pentru prelungirea unui certificat de urbanism este egală cu 30% din cuantumul taxei pentru eliberarea certificatului sau a autorizaţiei iniţiale.

**Art.16** Taxa pentru eliberarea unei autorizaţii de construire pentru o clădire rezidenţială sau clădire-anexă este egală cu 0,5% din valoarea autorizată a lucrărilor de construcţii.

**Art. 17**Taxa pentru eliberarea autorizaţiei de construire pentru alte construcţii decât cele menţionate la art.474 alin. (6) din Legea nr.227/2015 privind Codul fiscal este egală cu 1 % din valoarea autorizată a lucrărilor de construcţie, inclusiv valoarea instalaţiilor aferente.

**Art.18** Taxa pentru prelungirea unei autorizaţii de construire este egală cu 30% din cuantumul taxei pentru eliberarea certificatului sau a autorizaţiei iniţiale.

**Art.19** Taxa pentru eliberarea autorizaţiei de desfiinţare, totală sau parţială, a unei construcţii este egală cu 0,1% din valoarea impozabilă stabilită pentru determinarea impozitului pe clădiri, aferentă părţii desfiinţate.

**Art.20** Taxa pentru eliberarea autorizaţiei necesare pentru lucrările de organizare de şantier în vederea realizării unei construcţii, care nu sunt incluse în altă autorizaţie de construire, este egală cu 3% din valoarea autorizată a lucrărilor de organizare de şantier.

**Art.21** Taxa pentru eliberarea autorizaţiei de amenajare de tabere de corturi, căsuţe sau rulote ori campinguri este egală cu 2% din valoarea autorizată a lucrărilor de construcţie.

**Art.22** **(1)** Cota utilizată pentru stabilirea taxei pentru servicii reclamă şi publicitate pe bază de contract se stabileşte la 3%.

 **(2)** Pentru anul 2016, taxa pentru servicii reclamă şi publicitate pe bază de contract se ajustează cu cota adiţională de 20% în conformitate cu art.489 alin.(2) din Legea nr.227/2015 privind Codul fiscal.

**Art.23 (1)** În cazul unui spectacol de teatru, de exemplu o piesă de teatru, balet, operă, operetă, concert filarmonic sau altă manifestare muzicală, prezentarea unui film la cinematograf, un spectacol de circ sau orice competiţie sportivă internă sau internaţională, cota utilizată pentru stabilirea impozitului pe spectacole se stabileşte la 2%.

**(2)** În cazul oricărei altei manifestări artistice decât cele enumerate la alin.(1), se stabileşte cota de 5%.

**Art.24** Nivelul taxelor stabilite în baza art.486 din Legea nr.227/2015 privind Codul fiscal sunt prevăzute în **Anexa nr.2.**

**Art.25** Nivelul taxelor speciale este prevăzut în **Anexa nr.3.**

**Art.26** Zonarea teritoriului Municipiului Craiova în vederea determinării impozitului pe clădiri şi a impozitului/taxei pe terenul din intravilanul localităţii, este prevăzută în **Anexa nr.4**.

 **Art.27** Zonele de atracţie comercială sunt prevăzute în **Anexa nr.5** la prezenta hotărâre.

**Capitolul II Facilități fiscale**

**Art.28** Se acordă scutirea de la plata a impozitului/taxei pe clădiri datorate pentru următoarele clădiri:

1. clădirile care, potrivit legii, sunt clasate ca monumente istorice, de arhitectură sau arheologice, muzee ori case memoriale, cu excepţia încăperilor care sunt folosite pentru activităţi economice;
2. clădirile utilizate pentru furnizarea de servicii sociale de către organizații neguvernamentale și întreprinderi sociale ca furnizori de servicii sociale;
3. clădirile utilizate de organizații nonprofit folosite exclusiv pentru activitățile fără scop lucrativ pentru care se datorează taxa pe cladire.
4. clădirile restituite potrivit art. 16 din Legea nr. 10/2001 privind regimul juridic al unor imobile preluate în mod abuziv în perioada 6 martie 1945—22 decembrie 1989, republicată, cu modificările și completările ulterioare, pentru perioada pentru care proprietarul menține afectațiunea de interes public;
5. clădirile retrocedate potrivit art. 1 alin. (10) din Ordonanța de urgență a Guvernului nr. 94/2000 privind retrocedarea unor bunuri imobile care au aparținut cultelor religioase din România, republicată, cu modificările și completările ulterioare, pentru perioada pentru care proprietarul menține afectațiunea de interes public;
6. clădirile restituite potrivit art. 1 alin. (5) din Ordonanța de urgență a Guvernului nr. 83/1999 privind restituirea unor bunuri imobile care au aparținut comunităților cetățenilor aparținând minorităților naționale din România, republicată, pentru perioada pentru care proprietarul menține afectațiunea de interes public;
7. clădirile deținute de asociațiile de dezvoltare intercomunitară.

**Art.29(1)** Se acordă reducerea impozitului pe clădiri cu 10% pe o perioadă de 7 ani pentru persoanele fizice, cu începere de la data de 1 ianuarie a anului fiscal următor finalizării lucrărilor de reabilitare, pentru proprietarii apartamentelor din blocurile de locuinţe si ai imobilelor care au executat lucrări de intervenţie pe cheltuiala proprie, pe baza procesului-verbal de recepţie la terminarea lucrărilor, prin care se constată realizarea măsurilor de intervenţie recomandate de către auditorul energetic în certificatul de performanţă energetică sau, după caz, în raportul de audit energetic, astfel cum este prevăzut în Ordonanța de urgență a Guvernului nr. 18/2009 privind creșterea performanței energetice a blocurilor de locuințe, aprobată cu modificări și completări prin Legea nr. 158/2011, cu modificările și completările ulterioare.

**(2)** Procedura de acordare a facilităţilor fiscale este prevăzută în **Anexa nr.6**

**Art.30** Impozitul pe clădirile aflate în proprietatea persoanelor fizice şi juridice care sunt utilizate pentru prestarea de servicii turistice cu caracter sezonier, pe o durată de cel mult 6 luni în cursul unui an calendaristic, se reduce cu 50%.

**Art.31**Scutirile sau reducerile de la plata impozitului/taxei pe clădiri se aplică începând cu data de 1 ianuarie 2016 persoanelor care dețin documente justificative emise până la data de 31 ianuarie 2015 și care sunt depuse la compartimentele de specialitate ale autorităților publice locale, până la data de 29 februarie 2016.

**Art.32** Se acordă scutirea de la plata a impozitului/taxei pe teren datorate pentru următoarele clădiri:

1. terenul aferent clădirilor restituite potrivit art. 16 din Legea nr. 10/2001, republicată, cu modificările și completările ulterioare, pe durata pentru care proprietarul menține afectațiunea de interes public;
2. terenul aferent clădirilor retrocedate potrivit art. 1 alin. (10) din Ordonanța de urgență a Guvernului nr. 94/2000, republicată, cu modificările și completările ulterioare, pe durata pentru care proprietarul menține afectațiunea de interes public;
3. terenurile utilizate pentru furnizarea de servicii sociale de către organizații neguvernamentale și întreprinderi sociale ca furnizori de servicii sociale;
4. terenurile afectate de calamități naturale, pentru o perioadă de până la 5 ani;
5. suprafețele terenurilor afectate de cercetările arheologice, pe întreaga durată a efectuării cercetărilor

**Art.33** Scutirile sau reducerile de la plata impozitului/taxei pe teren se aplică începând cu data de 1 ianuarie 2016 persoanelor care dețin documente justificative emise până la data de 31 ianuarie 2015 și care sunt depuse la compartimentele de specialitate ale autorităților publice locale, până la data de 29 februarie 2016.

**Art.34 (1)**Se aprobă scutirea de la plată a majorărilor de întârziere aferente taxei pe teren calculate în sarcina persoanelor fizice, pentru terenurile aferente locuinței de domiciliu, dobândite în baza *Legii nr. 112 din 1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului*.

**(2)**Scutirea se acordă la cererea contribuabilului, doar pentru terenul aferent locuinţei de domiciliu, pe baza unui referat aprobat de conducătorul organului fiscal.

**(3)**Scutirea se acordă cu condiţia achitării obligaţiilor fiscale restante existente în sold la data cererii, cu excepţia sumei ce face obiectul cererii de scutire.

 **(4)**Majorările de întârziere achitate până la data aprobării referatului de scutire nu

se restituie.

**Art.35** Se acordă scutirea taxei pentru eliberarea certificatelor, avizelor și autorizațiilor pentru:

 a) lucrări de întreținere, reparare, conservare, consolidare, restaurare, punere în valoare a monumentelor istorice astfel cum sunt definite în Legea nr. 422/2001 privind protejarea monumentelor istorice, republicată, cu modificările ulterioare, datorate de proprietarii persoane fizice care realizează, integral sau parțial, aceste lucrări pe cheltuială proprie;

 b) lucrări destinate păstrării integrității fizice și a cadrului construit sau natural al monumentelor istorice definite în Legea nr. 422/2001, republicată, cu modificările ulterioare, finanțate de proprietarii imobilelor din zona de protecție a monumentelor istorice, în concordanță cu reglementările cuprinse în documentațiile de urbanism întocmite potrivit legii

**Capitolul III Taxele extrajudiciare de timbru**

**Art. 36** Taxele extrajudiciare de timbru, prevăzute de lege, constituie venituri la bugetul local, aşa cum este prevăzut în art. 494 alin.(10) lit. b) din Legea nr. 227/2015, privind Codul Fiscal, iar pentru anul 2016, nivelul acestor taxe se regaseste în **Anexa nr.7** la prezenta hotărâre.

**Capitolul IV Dispoziţii finale**

**Art. 37** Se aprobă anularea obligațiilor fiscale restante mai mici de 40 lei, existente în sold la 31.12.2015. Plafonul se aplică totalului creanţelor fiscale datorate şi neachitate de debitori.

**Art. 38** Anxele 1-7 fac parte integrantă din prezenta hotărâre.

**Art. 39**. Prevederile prezentei hotărâri se aplică începând cu data de 1 ianuarie 2016, dată la care îşi încetează efectele Hotărârea Consiliului Local Craiova nr.641/2014 privind aprobarea impozitelor şi taxelor locale pentru anul 2015.

**Art.40** Direcţia Administraţie Publică şi Asistenţă Socială, Direcţia de Evidenţa a Persoanelor, Direcţia Impozite şi Taxe, Direcţia Economico–Financiară, Direcţia Urbanism, Amenajarea Teritoriului, Direcţia Servicii Publice, Direcţia Juridică, Asistenţă de Specialitate şi Contencios Administrativ, Direcţia Patrimoniu, Direcţia Elaborare si Implementare Proiecte şi Direcţia Fond Locativ şi Control Asociaţii de Proprietari vor aduce la îndeplinire prevederile prezentei hotărâri.

 **Iniţiator,**

 **PRIMAR Director executiv,**

 **LIA OLGUŢA VASILESCU Elena Bonescu**